Soidinmäen tuulivoimapuisto

Soidinmäen tuulivoimapuisto on Keski-Suomessa Saarijärvellä Mahlun lounaispuolella sijaitseva tuulivoimapuisto, jossa toimii 7 tuulivoimalaitosta. Niiden kokonaiskapasiteetti on 39 megawattia ja vuosituotanto on noin 126 gigawattituntia. Tuulivoimapuiston on rakentanut slovakialainen Tuulivoimayhtiö Pohjoistuuli Oy, sen omistaa Tuulivoimapuisto Soidinmäki Oy, joka on saksalaisen Aquila Capitalin tytäryhtiö , ja sitä operoi Pohjoistuuli.
Yleistä.
Tuulivoimapuisto on kaksiosainen. Itäiseen osaan on pystytetty neljä tuulivoimalaitosta 3,4 kilometriä pitkään riviin, ja lounaisessa osassa on kolme tuulivoimalaa lähekkäin. Voima-alueiden väliin jää lähes kolme kilometriä metsämaata ja Suurisuon turvetuotantoalue. Saarijärven keskustaajama sijaitsee 17 kilometriä koilliseen päin ja Pylkönmäki seitsemän kilometriä luoteeseen päin. Multian pohjoinen kuntaraja sijaitsee aivan tuotantoalueen eteläpuolella. Tuulipuiston pituus on 3,8 kilometriä, leveys 2,4 kilometriä, ja kaikki voimalaitokset sisällensä sulkevan alueen pinta-ala on 7,1 neliökilometriä. Voimala-alueet sijaitsevat Viinammäen Koivunevalla sekä Leppäperän ja Kiviperän Haasianevan, Jäniksenhännän ja Kortemäen seuduilla. Koivunevan voimaloiden huoltotie alkaa seututieltä 633 ja kulkee etelään Pajumäen ja Viinaperän läpi. Itäpuoliselle alueelle tulee samalta seututieltä huoltotiet Mahlun kylältä. Kulhanvuoren luonnonsuojelualue sijaitsee kummankin voimala-alueen eteläpuolella.
Tuulivoimalaitokset ovat yhdysvaltalaisen GE Energyn valmistamaa GE-5.5-158-mallia, jonka napakorkeus on 141 metriä, tuuliturbiinin halkaisija 158 metriä ja kapasiteetti 5,5 megawattia. Lounaanpuoleisten voimaloiden sijaintikorkeus on 230–242 metrin korkeudella mpy. ja itäosien voimaloiden sijaintikorkeus on 215–245 metriä.
Historiaa.
Vaikka Tuulivoimapuisto Soidinmäki Oy perustettiin kesäkuussa 2011 , kehitettiin hanketta vakavasti vasta vuodesta 2014 lähtien. Suuren vastuu kehityksestä on ollut yhtiöllä Megatuuli Oy, mutta hanke sai vauhtia alleen, kun kumppaniksi tuli heinäkuussa 2013 perustettu yhtiö Tuulivoimayhtiö Pohjoistuuli Oy. Se on vuonna 2008 perustetun slovakialaisen Janom Investmentsin tytäryhtiö Suomessa. Keski-Suomen ELY-keskusta lähestyttiin ensimmäisen kerran elokuussa 2014, jolloin vireillä oli suunnitelma rakentaa 800 hehtaarin alueelle yhdeksän, teholtaan enintään 3,3 megawatin, tuulivoimalaitosta. ELY-keskus ei katsonut tarpeelliseksi toteuttaa suunnittelussa YVA-menettelyä. Samaan aikaan tuulipuiston suunnitelmat annettiin heinä- ja elokuun ajaksi julkisesti nähtäviksi.
ELY-keskuksen lausunnon jälkeen alettiin suunnitella osayleiskaavan rakennetta. Saarijärven kaupunginvaltuusto hyväksyi kesäkuussa 2015 Soidinmäen tuulivoimapuiston osayleiskaavan. Siihen kuului enintään kahdeksan kolmen megawatin tuulivoimalaitosta. Päätöksestä valitettiin Hämeenlinnan hallinto-oikeuteen perusteena Kulhanvuoren luonnonsuojelualueen vaarantuminen, siellä elävien maakotkien lentoalueen päällekkäisyys voimala-alueen kanssa ja maisemalliset haitat. Hallinto-oikeus kuitenkin hylkäsi valitukset kesäkuussa 2016, jolloin osayleiskaavasta tuli lainvoimainen elokuusta 2016 alkaen.
Hankesuunnitelmia kuitenkin muutettiin. Tuulipuiston voimalalukua vähennettiin seitsemään voimalaan, jotta tuulivoimaloiden tehoa voitiin kasvattaa 4,2 megawattiin kokonaiskapasiteetin pysyessä vielä alle 30 megawatin. Tätä varten hanke alistettiin taas YVA-menettelyn harkintaan, jonka päätös oli toukokuussa 2018 vapauttava. Kaupunginhallitus asetti yhden voimalapaikan (nro 3) rakennuskieltoon, koska osayleiskaavaa ei olut muutettu vastaamaan uutta tilannetta. Tällä välin oli lakia muutettu siten, että YVA-menettelyä tuli harkita aina, kun tuulivoimapuiston kapasiteetti ylittäisi 45 megawattia tai voimaloiden lukumäärä ylittäisi 10. Kolmas kuuleminen tuli ajankohtaiseksi marraskuussa 2019, kun tuulivoimaloiden tehoa haluttiin kasvattaa 5,7 megawattiin. Tällöin kokonaiskapasiteetti kasvoi lähes 40 megawattiin. Muut osayleiskaavan reunaehdot olisivat toteutuneet entiseen tapaan, mutta tuulivoimaloiden siipien pituus olisi kasvanut 6 metrillä ja napakorkeus olisi laskenut vastaavasti. YVA-menettelyä ei tälläkään kertaa vaadittu joulukuussa 2019 annetussa päätöksessä. Joulukuussa 2020 tiedotettiin lausunnosta, jonka Keski-Suomen ELY-keskus antoi Kulhanvuoren luonnonsuojelualueen maakotkien liikkumisesta voimala-alueella. Jatkoluvassa edellytettiin toimenpiteitä maakotkien liikkumisen suuntaamisesta toisaalle.
Tuulipuiston investointipäätös tehtiin pian tämän jälkeen, koska Pohjoistuuli valitsi Enersense Powerin tuulivoimahankkeen pääurakoitsijaksi heinäkuussa 2021 ja sen rakentaminen alkoi heti elokuussa. Enersense Power vastuualueisiin kuului suunnittelu, voimaloiden perustusten valaminen, teiden ja nostokenttien rakentaminen, sekä tuulivoimapuiston tieto- ja sähköverkon ja vielä sähköaseman rakentaminen. Joulukuussa 2022 uutisoitiin, että ensimmäiset tuulivoimalaitokset oli pystytetty ja ne olivat sähkötuotannon testiajossa. Seuraavana vuonna pystytettiin loput viisi voimalaitosta. Tuulivoimapuisto tulisi uutisen mukaan täysimääräiseen tuotantoon helmikuuhun mennessä. Voimaloiden kokonaiskorkeudeksi tuli 220 metriä. Investointi oli noin 47 miljoonaa euroa. Tuulivoimapuiston hallinnasta jäi vastaamaan Enersense.
Megatuuli ja Enersense International sopivat joulukuussa 2021 kaupasta, jossa Enersense ostaisi Megatuulen. Kauppa varmistui helmikuussa 2022. Maaliskuussa 2023 ilmoitettiin, että Megatuulen nimi muutettaisiin Enersense Wind Oy:ksi.
Tuulivoimapuisto Soidinmäki Oy on kuulunut suuren osan olemassaolosta yhtiöille Tuulivoimayhtiö Pohjoistuulelle ja Megatuulelle. Megatuulen omistusosuus tuulipuistoon myytiin Pohjoistuulelle samalla, kun tuulivoimapuisto valmistui vuodenvaihteessa 2022 ja 2023. Maaliskuussa 2023 päätettiin vielä jatkaa tuulivoimalan (nro 3) paikan rakennuskieltoa. Helmikuussa 2024 julkaistiin kauppa, jossa Tyrinselän tuulivoimapuisto myytiin yhdessä tämän tuulipuiston kanssa saksalaiselle Aquila Capitalille. Pohjoistuuli jäi molempien tuulipuistojen operaattoriksi.
Tuulivoimapuiston valmistumisen jälkeen alettiin vaatia Saarijärven kaupungilta melumittauksia, koska alueen asukkaat sanoivat kärsivänsä voimaloiden aiheuttamasta meluhaitasta. Tuulivoimapuisto Soidinmäki Oy alkoikin uutisen mukaan suunnitella melumittauksia. Mittauksien viipyessä, kaupunkilaiset lähestyivät maaliskuussa 2024 kaupunkiaan valtuustoaloitteella.